KOMISSION TÄYTÄNTÖÖNPANOASETUS (EU) 2020/1176,

annettu 7 päivänä elokuuta 2020,

täytäntöönpanoasetuksen (EU) 2019/1387 muuttamisesta tiettyjen toimenpiteiden soveltamispäivien lykkäämiseksi covid-19-pandemian yhteydessä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 31 artiklan,

sekä katsoo seuraavaa:

(1) Covid-19-pandemian hillitsemiseksi käyttöön otetut toimenpiteet heikentävät vakavasti jäsenvaltioiden ja ilmailualan kykyä valmistautua useiden hiljattain hyväksyttyjen lentoturvallisuutta koskevien täytäntöönpanoasetusten soveltamiseen.

(2) Eristystoimet, muutokset työntekijöiden työolosuhteissa ja saatavuudessa ja lisätyömäärä, joka tarvitaan covid-19-pandemian kaikkien sidosryhmien kannalta merkittävien kielteisten seurausten hallitsemiseen, haittaavat näiden täytäntöönpanoasetusten soveltamisen valmistelua.

(3) Komission täytäntöönpanoasetuksessa (EU) N:o 2019/1387 (2) vahvistetaan lentokoneen laskusuoritusarvolaskelmia koskevat uudet standardit, joita sovelletaan 5 päivästä marraskuuta 2020. Jotta näiden standardien soveltaminen ei uusien operatiivisten vaatimusten vuoksi haittaisi lentojen saumatonta jatkamista covid-19-pandemiasta toipumisen yhteydessä, niiden soveltamista olisi lykättävä, jotta toimivaltaisilla viranomaisilla ja sidosryhmillä olisi aikaa valmistautua niiden täytäntöönpanoon.

(4) Euroopan unionin lentoturvallisuusvirasto vahvisti komissiolle, että johdanto-osan 3 kappaleessa tarkoitettujen säännösten soveltamisen lykkääminen on mahdollista ilman, että sillä olisi haitallista vaikutusta lentoturvallisuuteen, koska kyseiset säännöt sisältävät toimialaa koskevia teknisiä helpotuksia, jotka pannaan parhaiten täytäntöön normaalissa toimintaympäristössä.

(5) Jotta kansallisten viranomaisten ja kaikkien sidosryhmien tilanteeseen saataisiin välitöntä helpotusta covid-19-pandemian aikana ja jotta niille annettaisiin mahdollisuus mukauttaa suunnitelmiaan kyseisten säännösten soveltamisen lykkäämiseen valmistautumiseksi, tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.

(6) Tässä asetuksessa säädetyt toimenpiteet ovat asetuksen (EU) 2018/1139 127 artiklalla perustetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korvataan täytäntöönpanoasetuksen (EU) 2019/1387 2 artiklan kolmannessa kohdassa ilmaisu ”5 päivästä marraskuuta 2020” ilmaisulla ”12 päivästä elokuuta 2021”.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä elokuuta 2020. Komission puolesta Ursula VON DER LEYEN Puheenjohtaja

(1) EUVL L 212, 22.8.2018, s. 1.

(2) Komission täytäntöönpanoasetus (EU) 2019/1387, annettu 1 päivänä elokuuta 2019, komission asetuksen (EU) N:o 965/2012 muuttamisesta siltä osin kuin on kyse lentokoneen laskusuoritusarvolaskelmia koskevista vaatimuksista ja standardeista kiitotien pinnan olosuhteiden arvioimiseksi, tiettyjä ilma-alusten turvallisuusvarusteita ja -vaatimuksia koskevasta päivityksestä sekä lentotoiminnasta ilman pitkän matkan lentojen hyväksyntää (EUVL L 229, 5.9.2019, s. 1).